钦定古今图书集成/明伦汇编/官常典/第767卷 > 傅弈
## 钦定古今图书集成/明伦汇编/官常典/第767卷 > 傅弈

按《唐书》本传：弈，相州邺人。隋开皇中，以仪曹事汉王
谅。谅反问奕：“‘今兹荧惑入井，果若何’？对曰：‘东井，黄道
所由，荧惑之舍，乌足怪邪？若入地上，井乃为灾’。”谅怒，
俄及败，奕以对免，徙扶风。高祖为扶风太守，礼之。及
即位，拜太史丞。会令庾俭以父质占候忤炀帝死，惩
其事，耻以术宦，荐奕自代。奕迁令，与俭同列，数排毁
之，俭不为恨。于是人多俭仁罪，奕遽且忿。时国制草
具，多仍隋旧，奕谓承乱世之后，当有变更，乃上言：“‘龙
纪、火官，皇帝废之；咸池、六英，尧不相沿，禹弗行舜政，
周弗袭汤礼。《易》称‘已日乃孚’，革而信也’。故曰‘革之时
大矣哉！有隋之季，违天害民，专峻刑法，杀戮贤俊，天
下兆庶，同心叛之。陛下拨乱反正，而’”官名律令，一用
隋旧。且惩沸羹者吹冷齑，伤弓之鸟惊曲木，况天下
久苦隋暴，安得不新其耳目哉！改正朔，易服色，变律
令，革官名，功极作乐，治终制礼，使民知盛德之隆，此
其时也。然官贵简约，夏后官百，不如虞氏五十；周三
百，不如商之百。又曰：“夏有乱政而作《禹刑》，商有乱政
而作《汤刑》，周有乱政而作《九刑》，卫鞅为秦制法，增凿、
颠、抽、胁、镬、烹等六篇，始皇为《挟书律》，此失于烦，不可
不监。”是时，太仆卿张道源建言：“官曹文簿，繁总易欺，
请减之以钤吏奸。”公卿举不为然，奕独是之，为众沮
訿，不得行。武德七年，上疏极诋浮图法曰：“西域之法，
无君臣父子，以三涂六道，吓愚欺庸，追既往之罪，窥
将来”之福。至有身陷恶逆，狱中礼佛，口诵梵言，以图
偷免。且生死寿夭，本诸自然，刑德威福，系之人主。今
其徒矫托，皆云由佛，攘天理，窃主权。《书》曰：“惟辟作福，
惟辟作威，惟辟玉食。”臣有作福作威玉食，害于而家，
凶于而国。五帝、三王，未有佛法，君明臣忠，年祚长久。
至汉明帝，始立胡祠，然惟西域桑门自传其教；西晋
以上，不许中国，髡发事胡。至石、苻乱华，乃弛厥禁。主
庸臣佞，政虐祚短，事佛致然。梁武、齐襄，尤足为戒。昔
褒姒一女，荧惑幽王，能亡其国。况今僧尼十万，刻绘
泥像，以惑天下，有不亡乎？陛下以十万之众，自相夫
妇，十年滋产，十年教训，兵农两足，利可胜既邪？昔高
齐、《章仇子他》言：“僧尼塔庙，外见毁，宰臣内见疾，妃嫱，
阳谗阴谤，卒死都市。周武帝入齐，封宠其墓，臣窃贤
之。”又上十二论，言益痛切。帝下奕议，有司唯道源佐
其请。中书令萧瑀曰：“佛，圣人也，非圣人者无法，请诛
之。”奕曰：“《礼》，始事亲，终事君，而佛逃父出家，以匹夫抗
天子，以继体悖所亲。瑀非出空桑，乃尊其言，盖所谓
非孝者无亲。”瑀不答，但合爪曰：“地狱正为是人设矣。”
帝善奕对，未及行，会传位止初九年，太白缠秦分，奕
奏秦王当有天下，帝以奏付王。及太宗即位，召赐食，
谓曰：“向所奏几败我，虽然，自今毋有所讳而不尽言。
又尝闻卿拒佛法，奈何？”奕曰：“佛，西胡黠人尔，欺诸夷
狄以自神。至入中国，而孅儿、幻夫、摸象庄老，以文饰
之，有害国家而无补百姓也。”帝异之。贞观十三年卒，
年八十五。奕病，未尝问医，忽酣卧，蹶然悟曰：“吾死矣
乎？”即自志曰：“傅奕，青山白云人也，以醉死。呜呼！”遗言
戒子：“六经名教言若可习也。妖胡之法慎勿为，吾死
当裸葬。”奕虽善数，然尝自言其学不可以传。又注《老
子》，并集晋、魏以来与佛议駮者为《高识篇》，武德时所
改漏刻。定十二军号，皆诏奕云。